
KURZUSLEÍRÁS 


A gyakorlati foglalkozásokon a filozófia, az irodalom, olykor a képzőművészet és a film találkozási pontjait vesszük szemügyre két meghatározott téma, az emberi sors és az önismeret vonatkozásában. Vajon a sorsunkat mi magunk formáljuk, vagy olyan erők hatnak ránk, amelyek felett kevéssé tudunk ellenőrzést gyakorolni? Vajon az önismeret milyen mértékig képes feltárni az életünket alakító tényezőket, és gyarapítja-e a szabadságunkat? A félév során e problémakörhöz különböző utakon közelítünk tehát, és eközben kísérletet teszünk arra, hogy meghatározzuk az egyes (művészi és filozófiai) megközelítésmódok sajátosságait és megállapítsuk, hogy a műfaji megformálás különböző módszerei milyen viszonyban állnak a gondolkodás formáival.

Oktató: Schmal Dániel docens (schmal.daniel@btk.ppke.hu)
Időpont: Szerda 8:15–9:45
Hely: D épület 316

Munkamódszer
A szeminárium a hallgatók otthoni és órai aktivitására egyaránt építő oktatási forma. Az órák legnagyobb részét a résztvevők tanári irányítással folytatott beszélgetései teszik ki, ezért a foglalkozások látogatása és a hétről-hétre való készülés elengedhetetlen. Mivel a beszélgetés során szövegeket szinte sorról sorra próbálunk megérteni, a foglalkozásra, kérem, mindenki hozza magával (papíron vagy elektronikus hordozón) az előre kijelölt oldalakat!

Követelmények 
Aktív órai részvétel, három rövid dolgozat.

